京師哭任遵聖
作者：蘇軾
朝代：宋

paragraphs: 十年不還鄉，兒女日夜長。
豈惟催老大，漸復成彫喪。
每聞耆舊亡，涕泣聲輒放。
老任況奇逸，先子推輩行。
文章少得譽，詩語尤清壯。
吏能復所長，談笑萬夫上。
自喜作劇縣，偏工破豪黨。
奮髯走猾吏，嚼齒對姦將。
哀哉命不偶，每以才得謗。
竟使落窮山，青衫就黄壤。
宦游久不樂，江海永相望。
退耕本就君，時節相勞餉。
此懷今不遂，歸見纍纍葬。
望哭國西門，落日銜千嶂。
平生惟一子，抱負珠在掌。
見之齠齔中，已有食牛量。
他年如入洛，生死一相訪。
惟有王濬沖，心知中散狀。